ສະຫະລັດ ໂຈະ ສິດພິເສດ ດ້ານການຄ້າ ຕໍ່ ບັງກລາແດັສ
ບັງກລາແດັສ ສະແດງຄວາມຕື່ນຕົກໃຈ ຕໍ່ການຕັດສິນໃຈ ຂອງປະທານາທິບໍດີ ໂອບາມາ ທີ່ປະກາດໂຈະ ການໃຫ້ສິດພິເສດ ທາງດ້ານການຄ້າແກ່ຕົນ.
ບັງກລາແດັສ ກ່າວວ່າ ຕົນຕື່ນຕົກໃຈເປັນທີ່ສຸດກ່ຽວກັບການຕັດ ສິນໃຈ ຂອງປະທານາທິບໍດີສະຫະລັດ ທ່ານບາຣັກ ໂອບາມາ ທີ່ ຈະໂຈະການໃຫ້ສິດພິເສດທາງດ້ານການຄ້າຕໍ່ບັງກລາແດັສຍ້ອນ ອັນທີ່ທ່ານໂອບາມາເອີ້ນວ່າມັນເປັນຄວາມລົ້ມແຫຼວຂອງບັງກລາ ແດັສໃນການປົກປ້ອງຄຸ້ມຄອງສິດທິຂອງພວກຄົນງານ ກະຊວງການຕ່າງປະເທດບັງກລາແດັສ ກ່າວໃນວັນສຸກ ມື້ນີ້ວ່າ ປະເທດຂອງຕົນ ໄດ້ເລີ້ມດຳເນີນການແບບໜັກແໜ້ນ ເພື່ອປັບ ປຸງຄວາມປອດໄພຢູ່ຕາມໂຮງງານຕ່າງໆ ສອງເດືອນຫລັງຈາກ ໂຮງງານຕັດຫຍິບແຫ່ງນຶ່ງທີ່ນະຄອນ Dhaka ໄດ້ພັງລົງຊຶ່ງເປັນ ເຫດໃຫ້ 1,200 ກວ່າຄົນ ເສຍຊີວິດ ແລະເຮັດໃຫ້ບັງກລາແດັສ ຕົກຢູ່ພາຍໃຕ້ການກວດສອບທີ່ເຂັ້ມງວດເພີ້ມຂຶ້ນຂອງສະຫະລັດ ການປະກາດ ຂອງປະທານາທິບໍດີໂອບາມາ ໃນມື້ວັນພະຫັດວານນີ້ ແມ່ນໝາຍຄວາມວ່າ ບັງກລາແດັສຈະສູນເສຍສິດພິເສດໃນການຍົກເວັ້ນການເກັບພາສີ ສຳລັບຜະລິດຕະພັນ ທີ່ສົ່ງອອກມາຍັງສະຫະລັດ ສິດພິເສດໃນການຍົກເວັ້ນພາສີ ແມ່ນເປັນພາກສ່ວນນຶ່ງຂອງໂຄງການ GSP ເພື່ອຊຸກຍູ້ ໃຫ້ເສດຖະກິດເຕີບໂຕຢູ່ໃນບັນດາປະເທດທີ່ກຳລັງພັດທະນາ ເຖິງແມ່ນວ່າ ໂຄງການ GSP ບໍ່ໄດ້ກວມເອົາອຸດສາຫະກຳຕັດຫຍິບກໍຈິງ ແຕ່ການເຄື່ອນ ໄຫວທີ່ວ່ານີ້ ແມ່ນເປັນການສ້າງຄວາມອັບອາຍຂາຍໜ້າໃຫ້ແກ່ລັດຖະບານບັງກລາແດັສ ຊຶ່ງພວມຫາທາງສ້າງຄວາມໝັ້ນໃຈຕໍ່ບັນດາບໍລິສັດຕ່າງປະເທດວ່າຕົນຈິງຈັງກ່ຽວກັບການ ປັບປຸງຄວາມປອດໄພ ຜູ້ຕາງໜ້າທາງດ້ານການຄ້າຂອງສະຫະລັດທ່ານ Michael Froman ກ່າວວ່າສະຫະລັດ ຈະເປີດການເຈລະຈາຮອບໃໝ່ກັບບັງກລາແດັສເພື່ອປັບປຸງສິດທິຂອງພວກຄົນງານຕັດ ຫຍິບສຳລັບປ້ອງກັນບໍ່ໃຫ້ເຫດຮ້າຍຕ່າງໆເຊັ່ນການພັງລົງຂອງໂຮງງານສາມາດຫຼີກລ່ຽງ ໄດ້ ແລະຟື້ນຟູສິດພິເສດທາງດ້ານການຄ້າຄືນໃໝ່